**Parteneriate Internaționale – Proiecte Septembrie**

**16 august – 23 septembrie 2014 / „Eastern Connection”**  / În cadrul proiectului ICR a susținut participarea coregrafului Cosmin Manolescu și a performerului Mihaela Dancs. În perioada menționată a avut loc cea de-a doua etapă a programului de colaborare româno-japoneză în domeniul dansului contemporan „Eastern Connection”, reunind artiști, producători, organizatori de festivaluri și critici de dans din cele două țări. Inițiat de coregraful Cosmin Manolescu, proiectul se desfășoară pe durata a doi ani, în perioada 2013-2015. Dezvoltarea unei colaborări artistice de grup reprezintă pilonul Eastern Connection în anul 2014. Coregrafii Cosmin Manolescu și Zan Yamashita, alături de performerul Mihaela Dancs și criticul/scriitorul Takao Norikoshi lucrează timp de o lună la dezvoltarea proiectului artistic început la București în toamna 2013. Rezidența artistică se derulează la Kinosaki și Tokyo și s-a concluzionat cu o prezentare *work in progress* în zilele de 16 și 17 septembrie 2014 la Tokyo. Prezentarea a avut loc în cadrul festivalului *Dance New Air* organizat de partenerul principal al proiectului, Teatrul Aoyama din Tokyo. Spectacolul rezultat va avea premiera în 2015 în România și Japonia.

Două conferințe susținute de artiștii participanți sunt organizate în conexiune cu rezidența de lucru din Japonia, iar coregraful Cosmin Manolescu a susținut un atelier deschis studenților în cadrul festivalului Dance New Air. Faza pilot a programului „Eastern Connection” a avut loc la București și Cluj în perioada august – septembrie 2013, și a inclus o rezidență de lucru a artiștilor, o platformă de reflecție destinată explorării posibilităților de colaborare artistică dintre România și Japonia, reunind profesioniști ai dansului din cele două țări, conferințe, prezentări și spectacole. Au participat: Zan Yamashita (coregraf), Mikiko Kawamura (coregraf), Shinji Ono (producător al Trienalei de Dans de la Tokyo și director al Teatrului Aoyama), Takao Norikoshi (critic de dans și scriitor), Ayako Miyake (manager), Cosmin Manolescu (coregraf), Mihaela Dancs (performer), Mihaela Michailov (critic de dans, dramaturg), Ștefania Ferchedău (director de program ZonaD/ Eastern Connection), Miki Braniște (director al festivalului Temps d’Images festival din Cluj). *Eastern Connection* este un program inițiat și organizat de Fundația Gabriela Tudor în parteneriat cu Teatrul Aoyama din Tokyo, și finanțat de The Saison Foundation, Tokyo. Parteneri asociați sunt Centrul Internațional de Artă din Kinosaki și Asociația Colectiv A/ Festivalul Temps d’Images din Cluj.

**3 septembrie 2014/ Spectacolul de dans contemporan „Magnetic Fields- Câmpuri Magnetice” –premieră la Koln, Germania** / DRI a susținut prezența spectacolului companiei de dans contemporan “Magnetic Fields - Câmpuri Magnetice”, în premieră internațională la Köln, Germania, pe data de 3 septembrie 2014. Spectacolul a fost urmat de două reprezentații în București la „Teatrul Odeon” și *WASP - Working Art Space* and *Production* în cadrul *exPlore Dance Festival*, la Sibiu dar și la Timișoara. Spectacolul are în distribuție 4 dansatori români

(Judith State, Vanda Ștefănescu, Ioana Marchidan, Mircea Andrei Ghinea) și este o co-producție româno-germană, prin colaborarea companiilor DeDans Project din România și subStanz din Germania și a coregrafilor Judith State și Massimo Gerardi. Teatrele gazdă unde au avut loc reprezentațiile au fost: Konzertsaal der Hochschule für Musik " C .M. von Weber" și Theater in der St. Pauli Ruine. Menționăm că proiectul este co-finanțat de Institutului Goethe și de Institutul Cultural German din Timișoara.

**5-7 septembrie 2014** / **Participare românească la Festivalul Ars Electronica, Linz** - Proiectul “Feed Me!” realizat cu sprijinul ICR a fost prezentat publicului în luna septembrie 2014 la festivalul Ars Electronica din Linz, un festival care încă din anul 1979 prezintă publicului creaţii artistice inovatoare cu un puternic suport tehnologic. “Feed Me!” este o capsulă multimedia interactivă care conține un spațiu de expoziție dinamic, fluid, în care totul se mișcă, pulsează, reacționează la sunet și la mișcare pe un ritm comun. Spațiul este structurat în cercuri concentrice, creând mai multe lumi care se includ una pe cealaltă și conțin în mijloc un spațiu magic de apărare, astfel publicul este activat pe mai multe niveluri. Întregul proiect “Feed Me!” anchetează dinamica spațiilor virtual-real și relația lor de suprapunere, spațiul de expoziție devine un puzzle multidimensional ce permite utilizatorilor să combine simboluri sau imagini fragmentare într-un întreg. Accesul utilizatorilor la mecanismele de control ale lucrărilor se face prin mișcarea membrelor care sunt folosite ca extensii ale lucrărilor. Proiectul s-a dezvoltat în patru etape ample de derulate în perioada noiembrie  2013 – septembrie 2014: creație şi concept instalaţie, realizare materiale video și audio, execuție instalație, asamblare elemente și prezentarea expoziției multimedia în Austria.

**9-10 septembrie 2014/ Orchestra Naţională Radio, de la Bucureşti la Kuala Lumpur**

DRI a susținut Orchestra Națională Radio România la Kuala Lumpur, care a susținut un spectacol de muzică clasică în cadrul evenimentului *World Summit on Media for Children.* *WSMC* a reprezentat o întâlnire la nivel înalt a radiourilor și televiziunilor din Asia-Pacific. Evenimentul a fost apreciat ca fiind cel mai important și mai vizibil eveniment al anului 2014 organizat de prestigioasa asociație *Asia-Pacific Broadcasting Union*, reunind aproximativ 2000 de participanți de la posturile de radio. Concertele Orchestrei Naționale Radio România au fost înregistrate și filmate de radioteleviziunea publică din Kuala Lumpur și au atins o audiență foarte mare. Prezența Orchestrei Naționale Radio România alături de alți soliști internaționali - personalități cu notorietate în viața culturală din Kuala Lumpur - a fost un prilej bun de manifestare interpretativă de înaltă clasă a muzicii românești și de promovare a acesteia într-un peisaj cultural dezvoltat. Participanți: Tiberiu Soare (dirijor șef al Orchestrei și Corurilor Radio), Horia Mihail (pianist), Gabriel Croitoru (violonist)

**14 - 17 septembrie/ Participarea Orchestrei Camerata Regală, violoncelistului Cătălin Ilea, Trupa de Păpușari Tănase, actrița Diana Lupescu și Dr. Prof Univ. Alexandru Cioroianu la festivitatea de comemorare a 100 de ani de la moartea Regelui Carol I al României.**

DRI a susținut Orchestra „Camerata Regală” aflată sub Înaltul Patronaj a Alteței Sale Principele Radu al României împreuna cu violoncelistul de origine română Cătălin Ilea, pentru a participa la un concert de muzica clasică la Düsseldorf, Germania. Concertul a fost susținut în fața personalităților de cultură din Düsseldorf, a diasporei și a publicului german. Spectacolul a fost îmbogățit de recitările artiștilor Diana Lupescu (actriță) și Alexandru Cioroianu (Dr. Prof. Univ. de istorie ) în limba română, și Danielle Fischer (actriță) împreună cu Sabin Țâmbrea (actor) din Berlin, în limba germană. În cadrul aceluiași eveniment trupa de păpușari Tănase a prezentat spectacolul *Zece sfori.*Prezența Cameratei Regale alături de soliștii români, personalități cu notorietate în viața culturală din Germania, a fost un prilej bun de manifestare interpretativă de înaltă clasă a muzicii românești și de promovare a acesteia într-un peisaj cultural internațional.

**22- 24 septembrie 2014 / Participarea românească la „United Solo Theatre Festival”, Theatre Row, Manhattan**

Ștefan Ruxanda a susținut spectacolul intitulat „Ce-ar fi dacă ar fi”, pe scena Theatre Row, Manhattan, NY. Spectacolul cu o durată de 60 de minute și construit în limbajul teatral non-verbal dezvoltat de Dan Puric a fost selecționat și jucat cu succes în câteva festivaluri din țară (2012 – „Ariel Inter Fest” Rm. Vâlcea, Festivalul de Teatru Scurt Oradea, Festivalul de Comedie de la Galați, Festivalul „Zile și Nopți de Teatru European la Brăila”), precum și la două festivaluri internaționale („Isola dei teatri” – Sassari, Italia și „Romantik und Pantomime„ – Deggendorf, Germania). În anul 2013 a fost premiat ca fiind cel mai bun „One man show” în cadrul festivalului „Gala Star” de la Bacău. Artistul a primit invitația de a participa la „United Solo Theatre Festival”, cel mai cunoscut eveniment teatral dedicat spectacolelor cu un singur interpret. Edițiile anilor trecuți s-au bucurat de prezența unor nume de notorietate în lumea teatrului și cinematografiei mondiale: Robin Williams, John Lithgow, John Hurt, Hugh Jackman, Eric Roberts și mulți alți actori din *hall of fame*-ul american. Spectacolul „Ce-ar fi dacă ar fi” / “Wordless Strories” a fost programat să se joace pe 23 septembrie de la orele 7.30PM la *Theatre Row*, în Manhatan, locul de desfășurare al festivalului (Broadway).

**23-26 septembrie 2014** / **Participarea artistei Ilona Hrestic la Festivalul Internațional de Teatru pentru Copii** s-a desfășurat la Subotica, Serbia, cu spectacolul „Măiastra”. Spectacolul a fost dedicat sculptorului român Constantin Brâncuși fiind o călătorie în timp și spațiu în căutarea idealului. Zborul devine echivalentul fericirii, simbolizând înălțarea, transcendența, depășirea condiției umane. Ediția de anul acesta a Festivalului de Teatru pentru Copii și Tineret de la Subotica are în selecția oficială 15 producții.

**26-27 septembrie 2014** / **„Ik Ben DAtch”** – Festival Internaţional de Arte Noi şi Vechiși-a propus să creeze un spațiu generos de expresie a multiculturalității româno-olandeze prin îmbinarea muzicii contemporane cu diferite arte vizuale: expoziție de fotografie contemporană, silent cinema & orchestrație live, spectacole multimedia, dans contemporan, artă vizuală, teatru  și artă plastică. Toate aceste activități au reprezentat forme diferite de expunere ale aceluiași univers în continuă transformare, dar păstrând tradițiile românești. Fiind o producţie din categoria „noului”, festivalul „Ik Ben DAtch” a avut rolul de a influenţa asocierile din toate domeniile, prin muzică, imagine, actorie, dans, arte plastice, pentru formarea gustului şi a deprinderii de a frecventa, cu o atitudine deschisă, cultura română. Publicul a fost invitat să descopere mesajul din spatele fiecărui eveniment ascultând, văzând, simţind şi interacţionând cu magia pe care artiştii invitaţi le-au oferit-o. Festivalul a adus coeziune şi a facilitat dispariția graniţelor dintre câmpurile culturale, accentuând caracterul de interdisciplinaritate. Încheierea festivalului a fost marcată de finalizarea și dezvăluirea operei „Parlamentul Universului”, lucrare a sculptorului român Panait Chifu. Lucrarea a fost începută și anunțată cu două săptămâni înainte, în spațiul în care a rămas permanent expusă, spațiu pus la dispoziție de Ambasada României. Atelierul de lucru a fost deschis publicului și s-a constituit într-un “teasing” pentru cele trei zile de festival. ICR a susținut spectacolul sincretic „Interferențe” în interpretarea artiștilor: Mihaela Vosganian (compozitor), Liliana Iorgulescu (coregraf), Cristina Răducan (flaut), Ana Chifu (coregraf), Maria Chifu (fagot), Mihai Cucu (video), Dan Bujor (lumini), Lucian Martin (coregraf), Vîlcu Radu Ștefan (chitară), Mihaela Pletea (soprană), Alexandra Poenaru (dansator) și Olga Tănase Podobinschi (pian).